Kvinnekamp med stor K
Drama 

Storbritannia 2015 

Regi: 
Sarah Gavron 

Manus: Abi Morgan 

Skuespillere: Carey Mulligan, Meryl Streep, Helena Bonham Carter, Ben Whishaw 

Aldersgrense: 
12 år 

Vi tar vår frihet og vår stemmerett som en selvfølge, og vi har godt av å se hva som ble ofret for at vi kan leve det livet vi gjør i dag. 
Og ikke minst minne oss på at det fremdeles er mange steder i verden hvor kvinner har få, eller ingen rettigheter. 

Filmen forteller om kampen, gjennom én gruppe kvinner fra arbeiderklassen i London i begynnelsen av 1900-tallet. 
Maud (Carey Mulligan) er gift, har en sønn og har jobbet på det lokale vaskeriet siden hun var sju år. 
Sjefen er en tyrann og tar for seg av ungpikene. 
Maud har måttet tåle det i mange år, men når hun ser at han begynner på den 12 år gamle datteren til en venninne, vekkes noe i henne. 
Hun trekkes mot en gruppe kvinner som kjemper for likestilling og stemmerett, Suffragettene. 
Kvinnene blir forfulgt av politiet, banket opp og fengslet, og de blir utstøtt og mister sine jobber. 
Mauds mann kaster henne ut og adopterer bort deres sønn, alt med loven i hånd, og da får Maud nok. 
Loven må endres, koste hva det koste vil. 

Filmen er gripende, rørende, spennende og ikke minst opprørende, og Carey Mulligan er fantastisk. 
Den fiktive historien om Maud, representerer mange skjebner på den tiden, og er sømløst flettet inn blant historiske fakta og virkelige hendelser. 
Dette er en film alle burde se. 
